ไฟแนนซ์ทูเดย์
“ไม่มีใครไปถึงดวงดาวได้โดยปราศจากมือที่เปื้อนโคลน”
29 ต.ค. 2565

“ไม่มีใครไปถึงดวงดาวได้โดยปราศจากมือที่เปื้อนโคลน”
...ต้องบอกว่าอื้ออึงจริงๆ สำหรับการแต่งตั้งคณะกรรมการธนาคารเพื่อการส่งออกและนำเข้าแห่งประเทศไทย (เอ็กซิมแบงก์) ของคณะรัฐมนตรี รัฐบาล ยิ่งลักษณ์ ชินวัตร ชุดที่มี ประสงค์ พูนธเนศ ผู้อำนวยการสำนักงานคณะกรรมการนโยบายรัฐวิสาหกิจเป็นประธาน เมื่อมีการแต่งตั้งบุคคล 2 คน ที่รัฐบาลนี้เห็นว่าเป็นผู้มีความสามารถเข้าไปนั่งเป็นบอร์ด




หนึ่ง ศ.ร.ต.อ.วรเดช จันทรศร อดีตเลขาธิการคณะกรรมการการอุดมศึกษา (กอ.) 
สอง เฉลิมชัย จีนะวิจารณะ สมาชิกพรรคเพื่อไทย ผู้สมัคร สส.เขต 10 กรุงเทพมหานคร
ศ.ร.ต.อ.วรเดช นั้นเคยถูกตั้งข้อกล่าวหาการเปิดซองข้อสอบวิชาภาษาไทยและสังคมศึกษาในการเอนทรานซ์ในปี 2547 ซึ่งผลการสอบสวนก็ยืนยันว่า ผิดจริง
“ศ.ร.ต.อ.วรเดช ได้รับราชการมาเป็นระยะเวลานานและประกอบคุณงามความดี ทำประโยชน์ให้กับทางราชการและประเทศชาติมาแล้วมากมาย ทั้งการทำผิดครั้งนี้เป็นครั้งแรก จึงให้งดโทษทางวินัยโดยให้ว่ากล่าวตักเตือนให้พึงระมัดระวังในการปฏิบัติหน้าที่ โดยให้ถือปฏิบัติตามธรรมเนียมของราชการอย่างเคร่งครัด” ผลการสอบสวนระบุโทษไว้ 
การเอนทรานซ์เมื่อปี 2547 กลายเป็นข่าวใหญ่โตในเรื่องข้อสอบรั่ว เนื่องจากเป็นปีที่ แพทองธาร ชินวัตร บุตรสาวคนเล็ก พ.ต.ท.ทักษิณ เข้าสอบและสามารถเอนทรานซ์และเข้าเรียนคณะรัฐศาสตร์ จุฬาฯ
ส่วน เฉลิมชัย นั้นมิใช่มีข้อครหาเพียงเป็นนักการเมืองผิดข้อห้ามของธนาคารเท่านั้น หากแต่ปัจจุบันยังขัดกับกฎหมายอีก เป็นกรรมการบริหารในบริษัทหนึ่งที่เป็นลูกหนี้ของเอ็กซิมแบงก์ ขัดกับกฎหมายชัดๆ